ועדת הכספים, כנסת 20, פרוטוקול מספר 923, 2018-01-16 11:15

משה גפני: שלום לכולם, אנחנו עוברים לסעיף הבא בסדר היום: העלאת מס הקניה למוצרי טבק ונרגילות, הצעתם של חברי הכנסת מיקי מכלוף זוהר, אכרם חסון, אורן אסף חזן, יהודה גליק.

משה גפני: מי שנמצא פה מבין שהמציעים כרגע זה אכרם חסון ויהודה גליק.

משה גפני: אכרם בבקשה.

אכרם חסון: בוקר טוב, תודה רבה על הדיון אדוני היושב ראש.

אכרם חסון: חשוב לציין, שאני לא מעשן, בחיים לא עישנתי ובדרך כלל אני נגד עישון.

אכרם חסון: אבל אני נחשפתי לעניין לאחר שפנה אלי איש עסקים, יבואן טבק לנרגילות מנצרת, מהעדה הנוצרית.

אכרם חסון: סיפר לי שלפני מספר שנים ייבא לארץ בין 60 ל-100 קונטיינרים ישר מהספקים, כמובן טבק אמיתי, לא מזויף.

אכרם חסון: אחרי שישבו פה פקידי האוצר הם הגדילו את המיסוי במאות אחוזים לאחר שאמרו שזה יכניס יותר כסף למדינה.

אכרם חסון: לצערנו הרב, הייבוא שהיה בין 60 ל-100 קונטיינרים בשנה ירד לשישה עד עשרה קונטיינרים בשנה.

אכרם חסון: גם אחוז גביית המיסים שגבתה המדינה ירד ממאות מיליונים למיליונים בודדים.

אכרם חסון: המסוכן הוא, לא רק שהפסדנו הכנסה, המסוכן הוא, שקמה תעשייה חדשה בגדה, הכול בזיוף והכול נכנס בדרך לא דרך למדינת ישראל והם מסכנים את הבריאות של אזרחי מדינת ישראל שמעשנים נרגילה.

אכרם חסון: הלוואי ויכולנו שאף אחד לא יעשן אבל רואים את זה גם במגזר היהודי, גם במגזר הערבי, בכל מקום מעשנים נרגילות.

אכרם חסון: לכן היום מוכרים בזול, כמעט בעשירית המחיר שהיבואן מייבא כי הוא מייבא במסגרת הבריאות והכול בבדיקה.

אכרם חסון: בגדה אין מי שיבדוק.

אכרם חסון: נדמה לי שערוץ 10 עשה סרטון לפני שנה בעניין והראו את המעבדות בגדה, זה דבר נורא ואיום.

אכרם חסון: לכן אני אומר, אם אנשים ממשיכים לעשן ואם יש תעשייה שמסכנת את בריאותם של אזרחי ישראל, צריכים לעצור ולהגיד לך אדוני היושב ראש, הפקידים הטעו אותך, הטעו את כולם כאן ומה שהם עשו, הם עשו עוול לאזרחי מדינת ישראל.

אכרם חסון: הגיע הזמן שאנחנו נחזיר את המיסוי לתקופת שר האוצר הקודם שהתחיל והוריד את המיסים וראה את התמונה הזאת שקוראת עכשיו - סילבן שלום - ולאפשר להם לייבא את כל הקונטיינרים ולמנוע את ההברחה הזדונית, הלא אחראית, הפוגענית מבחינה בריאותית באזרחי ישראל.

אכרם חסון: כי ברגע שאתה תוריד את המיסים ותתחיל לייבא חומר אמיתי ולא מזויף, אנשי הגדה לא יוכלו להתחרות במחיר שיהיה במדינת ישראל.

אכרם חסון: אני דיברתי בקצרה אבל הדבר הזה הוא כואב, כבר יותר משנה אנחנו רצים אתם, הם פנו לחברי כנסת רבים, פנו אלי ואני פניתי אליך כמה פעמים ואני מודה שאתה מביא את הנושא לדיון כאן.

משה גפני: תודה רבה.

משה גפני: חבר הכנסת יהודה גליק.

יהודה גליק: אדוני היושב ראש, נעשה כאן קצת שעטנז בין כל מיני דיונים בגלל שכאשר מופיעה המילה מס ומופיעה המילה עישון אז חיברת ביניהם באיזה שעטנז הזוי.

משה גפני: אני נגד שעטנז אבל זה לא הדיון הראשון בעניין הזה.

יהודה גליק: זאת אומרת, אם יש משהו שרוצח אנשים באופן לא חוקי ויש משהו שרוצח אנשים באופן חוקי, בוא נאפשר את החוקי שרוצח ולא נאפשר את הלא חוקי.

משה גפני: אני לא הבעתי את דעתי.

יהודה גליק: מה שעולה מדברי אכרם, שצריך להגביר את האכיפה נגד הפשעים.

יהודה גליק: הוא אומר, כיוון שיש כל כך פושעים שמצליחים, בוא נעשה את הרעל הזה חוקי.

יהודה גליק: במקום להגביר את האכיפה נגד הבלתי חוקי, יש פרצה שקוראת לגנב, בוא נפתח עוד פרצות ונהפוך את זה לגניבה חוקית.

יהודה גליק: זה נשמע לי הזוי.

יהודה גליק: אני ביקשתי את הדיון הזה לפני ארבעה חודשים, ב-18 בספטמבר בגלל שבמדינת ישראל מדי שנה 8,000 איש מתים כתוצאה מעישון.

יהודה גליק: מדינת ישראל החליטה לשים מס על הסיגריות בישראל.

יהודה גליק: הדבר הזה צודק כיוון שכך כל גופי המחקר הבינלאומיים, כולל הדוח האחרון שהיה מורכב מ-700 עמודים, 60 מחברים שונים של מחקרים מכל העולם קבעו, שהדרך הכי טובה והכי יעילה להיאבק בתופעת העישון היא על ידי העלאת המיסוי.

יהודה גליק: אילו מישהו היה מגיע למדינת ישראל והיה אומר אני רוצה להחדיר מוצר חדש, כל מי שישתמש במוצר הזה על פי הוראות היצרן, 50% ימותו ממנו – לא היינו מאפשרים את זה.

יהודה גליק: אני מבקש שתחזיקו את הנייר שחילקתי לכם כי הוא נייר שאומר הכול.

יהודה גליק: מה קרה?

יהודה גליק: מאז שהמס עלה ב-2012 ירדו מכירות הסיגריות, אבל תראו מה קורה במדינת ישראל מבחינת ייבוא של טבק לגלגול, שעליו המיסוי הוא מאוד נמוך.

יהודה גליק: מ-2012 עד 2017 עלינו מ-60 טון בשנה ל- 760 טון בשנה.

יהודה גליק: זה ייבוא טבק לגלגול.

יהודה גליק: מה שקורה היום, המעשנים טבק לגלגול, שהוא מסוכן בדיוק כמו הסיגריות, יש מחקר שחולק לכם, הוא מנתח את כל הנושא של מיסוי הסיגריות והטבק לגלגול, זו קריאת בינלאומית שבעצם כל המיסוי שעשינו על הנושא הזה מעוות ומחטיא את המטרה של להפחית את מספר המעשנים.

יהודה גליק: הרי כל המטרה של המיסוי היה להפחית את מספר המעשנים.

יהודה גליק: זה גם מנוגד להמלצות של ארגון הבריאות העולמית ומנוגד לאמנות בינלאומיות של פיקוח על עישון, שכולם קוראים כאחד להשוות את המיסים של סיגריות לגלגול לסיגריות רגילות, שהן בדיוק סיגריות.

יהודה גליק: יתרה מזאת, מדינת ישראל מכניסה מיסים מסיגריות 6 מיליארד שקל בשנה.

יהודה גליק: לעומת זאת, כמה משקיעה מדינת ישראל מדי שנה למניעת עישון?

יהודה גליק: 10 מיליון שקל.

יהודה גליק: אני אומר את הנתון שקיבלתי לפני חמש דקות ממשנה למנכ"ל משרד הבריאות שישב אצלי בלשכה, פרופסור גרוטו, שנמצא כרגע בוועדה לביקורת המדינה ולכן לא נמצא פה.

יהודה גליק: כלומר, אנחנו גובים 6 מיליארד שקל מהמעשנים, לא נאבקים בעישון, חברות הטבק משקיעות 60 מיליון שקל כל שנה בפרסום והפצה – שאני מקווה שגם את זה נצמצם - אבל יש פה את הדבר הכי קטלני והמספרים של הטבק לגלגול פשוט עולים.

יהודה גליק: אנחנו המדינה היחידה ב-OECD שמספר המעשנים בעלייה מתמדת.

יהודה גליק: בכל העולם כל העלאה של 10% במיסוי מצמצמת את העישון ב-3%.

יהודה גליק: בין 3% ל-5%.

יהודה גליק: לכן יש פה זעקה חברתית עולמית ציבורית כלכלית להשוות את המיסוי על הסיגריות למיסוי על הטבק לגלגול.

יהודה גליק: הפתעה, בהצעת המחליטים של תקציב המדינה ב-2014 כתוב במפורש: מציעים להעלות את מס הקנייה של טבק לגלגול שעמד אז על 290 שקלים לק"ג, לרמה זהה לסיגריות רגילות, ל-1,375 שקלים לק"ג.

יהודה גליק: זה לא קרה.

יהודה גליק: לפני שנה פניתי למשרד האוצר וביקשתי את תגובתם.

יהודה גליק: עלה סגן שר האוצר יצחק כהן ואמר, צודקים, צריך להעלות את המיסוי על טבק לגלגול.

יהודה גליק: יופי.

יהודה גליק: אחרי שבועיים פניתי לשר האוצר והוא אמר, אין בכוונתי לעמוד בזה.

יהודה גליק: שאלתי למה?

יהודה גליק: הוא אמר לי, אני לא מעלה מסים.

יהודה גליק: לא מדובר בהעלאת מס, מדובר בטענה שאתם, משרד הבריאות תומכים בעניין הזה באופן מובהק.

יהודה גליק: משרד האוצר, הגורמים המקצועיים תומכים בזה באופן מובהק.

יהודה גליק: לשר האוצר יש איזה עמדה, הוא לא מעלה מיסים.

יהודה גליק: לא מדובר בהעלאת מיסים, מדובר על השוואת מס על עישון שהמדינה קיבלה כדי לצמצם את הרצח הזה.

יהודה גליק: דיני נפשות.

יהודה גליק: מדובר פה על אנשים שמתים, פי 20 מהמתים בתאונות דרכים.

יהודה גליק: 8,000 איש בשנה.

יהודה גליק: אפשר לצמצם את זה.

יהודה גליק: למה אנחנו לא עושים את מה שמתבקש לעשות, כל הגורמים המקצועיים מסכימים ורק בגלל שיש לזה סיבות פוליטיות לא עושים זאת.

יהודה גליק: אני לא מבין את הדבר הזה.

מוסי רז: אני כמובן מזדהה עם הדברים של חבר הכנסת יהודה גליק אבל אני רוצה להגיד, קודם כל, אי אפשר להעלות את המס על טבק לסיגריות.

מוסי רז: אין מס לסיגריות, יש בלו.

מוסי רז: יש הבדל גדול.

מוסי רז: בלו זה בעצם סוג של מס שמדובר – מסיבה אידיאולוגית – לצמצם את הצריכה בדיוק מהסיבות שנאמרו כאן קודם.

מוסי רז: משום שמדובר כאן בבלו על אמצעי הרג או אמצעי רצח.

מוסי רז: מה הקונץ הזה?

מוסי רז: שבצורה כזאת מותר ובצורה אחרת אסור?

מוסי רז: אני חושב שיש כאן לקונה הזויה.

מוסי רז: כמו שיוחלט שיהיה מס על רכב באורך של 3 מטר ולא באורך של 2.99.

מוסי רז: מה הדבר הזה?

מוסי רז: זה דבר הזוי, מאפשרים ללא מס לייבא את כלי ההרג הזה וכלי הרצח הזה.

מוסי רז: בהזדמנות הזאת אני גם רוצה להזכיר, שישראל מפרה את האמנה של האו"ם למלחמה בעישון שהיא חתומה עליה.

מוסי רז: האמנה הזאת אוסרת לפרסם סיגריות, האמנה הזאת אוסרת למכור בדיוטי פרי.

מוסי רז: תחשבו איזה הזוי, מוכרים סיגריות ללא מס בדיוטי פרי.

מוסי רז: למה?

מוסי רז: איזה היגיון יש בדבר הזה חוץ מחוסר רצון שלנו להתעסק עם כמה אנשים שמרוויחים מהדבר הזה כסף.

מוסי רז: לכן הדברים שנאמרו על ידי חבר הכנסת גליק, הרצון הזה להעלות מס הוא בלתי מתקבל על הדעת.

מוסי רז: מדובר כאן על בלו שנועד לצמצם את הצריכה של אמצעי ההרג הזה, כך צריך להגדיר את הדבר הזה, לא בשום צורה אחרת.

מוסי רז: זה בעצם כמו ששר האוצר יודיע מחר, אני שמעתי שהעלו את הקנס על עבירות תנועה ויכול להיות שזה מוצדק.

מוסי רז: כמו שהוא יגיד שהוא לא מוכן להעלאת הקנס על עבירות התנועה כי הוא התחייב שלא להטיל מיסים.

מוסי רז: זה בדיוק אותו הדבר.

מוסי רז: או שבעצם הוא יודיע שמותר מעכשיו לעשות עבירות תנועה, אין יותר קנסות כי הוא התחייב שלא להעלות מיסים.

מוסי רז: זו התחייבות הזויה, זה מעשה הזוי, זה דבר לא נכון שמעודד את ההרג.

משה גפני: תודה רבה.

איתן ברושי: אדוני היושב ראש, חברי הכנסת, אני רוצה לומר שהפעולה הראשונה ששר האוצר עשה אחרי שהוא נבחר – שר האוצר הנוכחי - הוא הוריד את המיסים והמכסים משתייה חריפה ואלכוהול ב-120 מיליון שקל.

איתן ברושי: זה לא מפתיע כשאתם אומרים דברים שאני לא מכיר ואני רוצה לומר, שהפעולה הראשונה שמשרד האוצר עשה אחרי הבחירות לכנסת הזאת, להוריד את המס על אלכוהול ומשקאות חריפים בכ-120 מיליון שקל, מה שתרם לגידול מואץ של צריכה במשקאות חריפים.

איתן ברושי: נדמה לי שזה לא פחות חשוב מסיגריות.

איתן ברושי: עיקר היכולת בנושא עישון היא פחות למנוע את זה כמו לרתום את החברות שמתפרנסות מזה למלחמה בנגע העישון.

איתן ברושי: כלומר, להטיל עליהם נטל גדול יותר בהסברה ובפעולת החינוך והמניעה כי בסופו של דבר זה מתחיל בחינוך, מתחיל בבית ואני לא חושב שאפשר בכוח למנוע מבן אדם, אני חושב שהחינוך נשאר הדבר הבסיסי.

איתן ברושי: היום החינוך מתחיל מגיל צעיר בכל התחומים.

איתן ברושי: נדמה לי שהדבר העיקרי הוא מימון של פעילות שנועדה למנוע את העישון וזה צריך להיות חלק מהאחוזים של חברות שמתפרנסות מהעישון, שכנראה קשה מאוד למנוע אותו אבל צריך שלא לוותר על המאבק ולומר למשרד האוצר, שבקטע הזה יכול להיות שהם לא פועלים נכון, כמו שהערתי גם בנושאים של משקאות חריפים ואלכוהול.

משה גפני: תודה רבה.

משה גפני: ד"ר חגי לוין.

<חגי לוין: ד"ר חגי לוין, מזכיר איגוד רופאי בריאות הציבור בישראל, ההסתדרות הרפואית.

<חגי לוין: אני רוצה להוסיף לדברים של חברי הכנסת גליק ורז את העמדה המקצועית.

<חגי לוין: אנחנו יודעים שמבחינת האסטרטגיות צריך תכנית כוללנית ואנחנו הנחנו פה בכנסת הצעה לתכנית כוללנית ויש החלטת ממשלה מ-2011 שהיא לא מיושמת ואחד החטאים הגדולים ביותר של הממשלה הזאת והקודמת זה בחוסר יישום של נושא מיסוי הטבק.

<חגי לוין: מבין הצעדים השונים, העלאת המסים, במקרה הזה השוואת המסים היא הצעד החשוב ביותר כדי למנוע מצעירים להתחיל לעשן, כדי לעזור למעשנים להיגמל מעישון ואנחנו גם שומעים ממעשנים שמשתתפים בקבוצות גמילה מעישון איך העלאת המסים עוזרת להם בהחלטה שלהם להפסיק לעשן.

<חגי לוין: העיוות בכך שיש טבק שהוא הורג וממכר בדיוק כמו כל טבק אחר ומשום מה, גם לא בהחלטה של מדיניות כי זה מנוגד למדיניות, מנוגד להחלטת הממשלה ולאותן החלטות שהיו בעבר, מסיבות תמוהות שמועילות אך ורק לחברות הטבק, מזיקות לציבור הישראלי.

<חגי לוין: אותה פרצה מושכת אנשים להשתמש בטבק לגלגול או במוצרים אחרים שלא ממוסים כראוי ואנחנו חייבים מיד להשוות את המיסוי אחרת אנחנו רואים את התוצאות.

<חגי לוין: אני עובד בהדסה, התוצאות ששיעור העישון עלה בישראל.

<חגי לוין: אחת המדינות הבודדות בעולם המערבי ששיעור העישון במגמת עלייה, אנשים פשוט מתים, אנשים חולים ממחלות לב, ממחלות ריאות, מחלות סרטן כתוצאה מההחלטות האומללות.

<חגי לוין: אז לא לעשות מעשה, אני אומר פה לשר האוצר, גם לא לעשות מעשה זו גם החלטה ואנחנו לא מצליחים להבין את ההיגיון הזה.

<חגי לוין: אנחנו צריכים להבין שהשוואת המסים מועילה במיוחד לשכבות המוחלשות, לשכבות העניות ביותר.

<חגי לוין: בישראל שיעור המעשנים במגזר הערבי הוא 45%.

<חגי לוין: השוואת המס תועיל לכולם, היא תועיל במיוחד למגזר הערבי, תועיל במיוחד לעניים יותר.

<חגי לוין: אגב, מי שחושב שזה לא פופולארי – טועה.

<חגי לוין: רוב הציבור בישראל לא מעשן, רוב הציבור בישראל רוצה שיפעלו כמו בכל מדינות העולם כנגד עישון בצורה נחושה.

<חגי לוין: גם ראינו איך חברי הכנסת כמו חבר הכנסת גליק שפועלים נגד העישון, זה רק פופולארי ביותר.

יהודה גליק: 60% מהמעשנים רוצים להפסיק את העישון.

משה גפני: תודה רבה.

אכרם חסון: יש לי שאלה לאיש המלומד.

אכרם חסון: אם אתה מסביר שאחוז המעשנים במדינת ישראל עלה ומחיר הסיגריות בישראל הוא יותר יקר מכל מדינות אירופה - - -

מוסי רז: ממש לא.

אכרם חסון: אני לא מדבר על נורבגיה.

אכרם חסון: קח הרבה מדינות באירופה שהמחירים הם זולים יותר מישראל וכאן האחוז עולה, סימן שיש משהו שלא הולך.

אכרם חסון: אז במקום לבוא ולהגיד שצריך עוד מיסים.

אכרם חסון: הרי מה רצה שר האוצר במדינת ישראל?

אכרם חסון: רצה להוריד את יוקר המחיה.

אכרם חסון: הוא הבטיח לאנשים שיהיה להם כאן יותר קל, במקום שיהיו עניים, במקום שייקחו הלוואות וימשיכו לעשן.

<חגי לוין: שיפסיקו לעשן.

אכרם חסון: יפסיקו לעשן.

אכרם חסון: זה צריך להתחיל בגני הילדים.

אכרם חסון: אני אומר לך, כדי לקטול את נושא העישון מהתופעה צריך להשקיע בגני הילדים ובבתי הספר.

אכרם חסון: שם זה מתחיל.

אכרם חסון: זה לא מתחיל מהורדת מיסים.

<אביטל פאטו בן-ארי: ד"ר אביטל פאטו בן-ארי, מנהלת מחלקת הסברה וקידום בריאות באגודה למלחמה בסרטן.

<אביטל פאטו בן-ארי: אני רוצה להתייחס לדברים שהועלו כאן בדיון.

<אביטל פאטו בן-ארי: אחד, אני רוצה להשלים את מה שאמר ד"ר חגי לוין לגבי הנושא של טבק לגלגול.

<אביטל פאטו בן-ארי: דיברתם על העניין של חינוך וכמה חשוב החינוך.

<אביטל פאטו בן-ארי: מי כמוני כאחראית על מערך ההסברה באגודה יודעת את החשיבות של החינוך.

<אביטל פאטו בן-ארי: אנחנו מעבירים סדנאות בבתי הספר, עובדים יחד עם משרד החינוך, נכנסים כבר מגיל הצעיר לבתי ספר, לחנך, לעבוד עם הנוער.

<אביטל פאטו בן-ארי: אבל, דיברתם כאן על האמנה הבינלאומית, אמנת ה- - FCTCהאמנה לפיקוח על הטבק שממשלת ישראל חתמה עליה ואישררה אותה.

<אביטל פאטו בן-ארי: האמנה מדברת על החשיבות של החינוך אבל היא מדברת על החשיבות של החינוך כצעד משלים, לא כצעד עיקרי.

<אביטל פאטו בן-ארי: לפי האמנה הבינלאומית ולפי מחקרים בינלאומיים אנחנו יודעים שהצעד החשוב ביותר בהפחתת העישון למניעת צעירים שיתחילו לעשן, הפחתת עישון בקרב שכבות חלשות, צמצום הפערים החברתיים והבריאותיים זה העלאת מחיר של מוצרי הטבק וכל מוצרי הטבק.

<אביטל פאטו בן-ארי: כי מה עשינו?

<אביטל פאטו בן-ארי: מה הועילו חכמים בתקנתם אם העלינו את מחירי הסיגריות אבל לא העלינו את מחיר הטבק לגלגול?

<אביטל פאטו בן-ארי: אנחנו רואים את הצעירים שעוברים מעישון סיגריות לעישון של טבק בגלגול.

<אביטל פאטו בן-ארי: לא עשינו בזה שום דבר.

<אביטל פאטו בן-ארי: במקום להפיק את מקסימום התועלת מהעלאת המיסוי על הסיגריות, אנשים עברו לטבק לגלגול.

<אביטל פאטו בן-ארי: זו נקודה אחת שרציתי להעלות.

<אביטל פאטו בן-ארי: הנקודה השנייה היא בנושא נרגילה.

<אביטל פאטו בן-ארי: אנחנו באגודה רואים לצערנו שיש המון מיתוסים לגבי נרגילה בקרב הציבור.

<אביטל פאטו בן-ארי: אנשים חושבים שנרגילה פחות מסוכנת מטבק, רואים את זה כבילוי חברתי לא מזיק, חושבים שהמים בנרגילה מסננים את החומרים הרעילים וכו' וכו'.

<אביטל פאטו בן-ארי: אנחנו אנשי בריאות הציבור צריכים לעמוד נגד התופעה הזאת.

<אביטל פאטו בן-ארי: אם נוריד את המס של טבק לנרגילה, אנחנו למעשה משדרים לציבור מסר שהכול בסדר, שזה באמת הרגל לא בעייתי.

<אביטל פאטו בן-ארי: אני חושבת שמאוד חשוב להעביר את המסר הזה גם באמצעות העלאת המיסוי שטבק הנרגילה מזיק ומסוכן.

משה גפני: תודה רבה.

משה גפני: איילת שבתאי בבקשה.

<איילת שבתאי: אני אייצג היום את החברה הרפואית למניעה וגמילה מעישון.

<איילת שבתאי: בהכשרתי אני מנחת קבוצות לגמילה מעישון, מנחה כ-14 שנים בכל הקופות ואני יום יום פוגשת במעשנים.

<איילת שבתאי: אני לא אוסיף על כל מה שנאמר פה, אני רק אחזק עוד דבר אחד כי אני באה מהשטח.

<איילת שבתאי: אתמול כשפתחתי שתי סדנאות ושאלתי את המעשנים: מי הגיע בגלל העלאת המיסים?

<איילת שבתאי: כל סדנה, בין 20%-30% לפחות מגיעים להיגמל בזכות העלאת המסים.

<איילת שבתאי: לא מעט אנשים נכנסים גם כן למעגל העישון בגלל אי העלאת המיסים על הטבק המגולגל.

<איילת שבתאי: והדבר האחרון שאחר לי אחד הנגמלים, אמר לי, אתם מדברים על סרטן הריאות אבל זה גם סרטן הכיס.

<איילת שבתאי: לכן, ברגע שיוכלו להשוות את הטבק לגלגול יחד עם המיסוי של הסיגריות, אני מאמינה שהרבה בני נוער - שאנחנו מדברים על האוכלוסיות החלשות בעיקר - לא יתחילו לעשן וגם כן יבואו להיגמל בגלל הקושי הכלכלי.

<איילת שבתאי: תודה.

משה גפני: נמצא פה יבואן הטבק מנצרת?

משה גפני: הוא לא הגיע?

אכרם חסון: לא ראיתי אותו.

<עמוס האוזנר: עו"ד עמוס האוזנר, יושב ראש המועצה הישראלית למניעת עישון.

<עמוס האוזנר: נראה לי שדי שכנעתי את אדוני בישיבה הקודמת כשאמרתי, שהעישון הורג אחד מכל שניים מהמשתמשים בסיגריות.

<עמוס האוזנר: כדאי שנשים לב לנתון הזה.

<עמוס האוזנר: אז אדוני אמר, שהוא מציע סיגריות לכל השונאים שלו.

יצחק וקנין: לא בטוח שהם ימותו.

<עמוס האוזנר: 50%.

משה גפני: אבל מה נעשה עם ה-50% האחרים?

<עמוס האוזנר: אדוני, זה אותו סיכוי של פולסא דנורא.

משה גפני: אז אפשר לעשות על כל ה-100%.

משה גפני: לא חשוב, רבותי, אין לנו הרבה זמן.

<עמוס האוזנר: ההצעה של סגן שר האוצר יצחק כהן במכתב, הייתה הצעת פשרה.

<עמוס האוזנר: מה הייתה הצעת הפשרה הזאת?

<עמוס האוזנר: היום המס על טבק לגלגול עומד על 400 שקל לק"ג.

<עמוס האוזנר: כדי להשוות את זה למס על סיגריות זה צריך להיות 1,300 שקלים.

<עמוס האוזנר: הצעתו של סגן שר האוצר להעמיד את זה על 800 שקלים לק"ג.

<עמוס האוזנר: אני פונה לוועדה, שתאמץ את הצעתו של סגן שר האוצר ותמליץ במסגרת תקציב המדינה ל-2019, כפי שבתקציב המדינה מופיעה הצעה להעלות את המס על הסיגריות, להשוות אותו לשיעור, להוסיף בתקציב המדינה הצעה דומה לגבי המיסוי של הטבק לגלגול.

משה גפני: לא קיבלתי את ההצעה שלך לגבי האויבים שלי.

<עמוס האוזנר: זו ההצעה שלך, לא שלי.

<מרק לוריא: ד"ר מרק לוריא מהוועדה להגבלת העישון.

<מרק לוריא: אנחנו נמצאים בוועדת הכספים ואני חושב שצריך להזכיר בכמה כסף מדובר.

<מרק לוריא: ב-2017 זה היה 760 טון, כמו שאמר חבר הכנסת יהודה גליק.

<מרק לוריא: זאת ואמרת, זה הפסד לאוצר של 820 מיליון שקל.

<מרק לוריא: זה הרבה כסף.

<מרק לוריא: בסך הכול, בחמש השנים האחרונות מאז ששר האוצר נכנס ב-2014 מדובר על 2.7 מיליארד שקל בגלל עיוות המס הזה.

משה גפני: תודה רבה.

משה גפני: יש פה שלושה חלקים, יש חלק אחד של המס, קיבלתם החלטה בממשלה, למה אתם לא מיישמים אותה?

משה גפני: אם למשרד האוצר אין בעיה עם כסף, יש לי כמה הצעות מה אפשר לעשות עם כסף.

משה גפני: דבר שני, יש את הסיפור הזה, העובדה שביהודה ושומרון יש כאלה שמוציאים שם סיגריות או טבק שהם מסוכנים עוד יותר לבריאות.

משה גפני: בעצם לא מטפלים בעניין על אף שכולם מסכימים שהעישון מזיק לבריאות.

משה גפני: אז קודם כל נתחיל בהחלטת הממשלה, למה אתם לא רוצים כסף?

יהודה גליק: יש נקודה שלישית, להשתמש בכסף שנכנס לשימוש - - -

משה גפני: רגע, זה החלק הקל, נראה קודם מה עם הכסף.

<קובי בוזו: צהריים טובים, אני קובי בוזו מרשות המיסים.

משה גפני: תן לנו סקירה כללית מבחינתכם.

<קובי בוזו: כמו שאתה ציינת, בוועדת הכספים נעשו צעדים רבים ומשמעותיים בעולם הטבק.

<קובי בוזו: אם נסתכל על הסיגריות, העלאה האחרונה הייתה ב-2013, לפני כן הייתה ב-2012, ב-2010 וב-2009.

<קובי בוזו: כלומר, היו פה הרבה העלאות מסים מאוד משמעותיות בעולם הסיגריות.

<קובי בוזו: כיום אנחנו נמצאים קצת מעל הממוצע של המסים ביחס לאירופה.

<קובי בוזו: כלומר, אם באירופה היום הממוצע הוא באזור 79% מע"מ ומס קנייה, אנחנו נמצאים היום באזור ה-80%.

<קובי בוזו: כך שלגבי הסיגריות אנחנו מיושרים למשל עם אירופה.

יהודה גליק: תראה מה קרה?

יהודה גליק: עישון הסיגריות מאז העלאת המיסים ירד, אבל עישון הטבק עלה.

יהודה גליק: זה הסיפור.

יהודה גליק: אנחנו רואים איך המיסוי השפיע.

משה גפני: הייתה החלטת ממשלה, למה את לא מיישמים אותה?

<קובי בוזו: תיכף.

<קובי בוזו: בנוסף, דיברו כאן על הדיוטי פרי, עד 2013 היה מותר לייבא בפטור שני פקטים, כאן בוועדה באנו עם צו וצמצמנו את שני הפקטים והורדנו לפקט אחד.

<קובי בוזו: בנוסף, העלינו מסים גם על מוצרים שונים כמו למשל על נרגילה בצו חמש שנתי, העלינו מ-50 שקלים מדורג עד ל-300 שקלים.

<קובי בוזו: היום המס ל-300 שקלים לק"ג נרגילה.

<קובי בוזו: אותו הדבר העלינו גם על סיגריות, על טבק למקטרת, כל המוצרים עלו במשך השנים.

<קובי בוזו: טבק לגלגול, הנתונים שהציג כאן יהודה גליק הם נכונים, כבר מ-2011 זיהינו מגמה של עלייה במעבר מטבק לסיגריות לטבק לגלגול ולכן בהחלטת ממשלה הייתה המלצה להעלות את המס מ-300 שקלים ל-800 שקלים.

<קובי בוזו: בסופו של דבר המס עלה ל-450 שקלים, כלומר, בעוד 50%, מ-300 שקלים ל-450 שקלים וזאת כדי לא ליצור זעזוע משמעותי בפעימה אחת.

<קובי בוזו: מאז ההמלצה של רשות המיסים הייתה – אחרי שראינו את הנתונים ואת העלייה המאוד משמעותית בטבק לגלגול – להמשיך ולהעלות ל-800 כי כמו שניתן לראות כאן, עד 2009-2010 כמעט ולא היה ייבוא של טבק לגלגול.

<קובי בוזו: זאת הייתה ההמלצה של רשות המסים.

משה גפני: אתם מודעים לעניין הזה של כאלה שעושים את זה באופן לא מבוקר ואין לזה פיקוח ומייצרים פה טבק שגורם לנזק כפול ומכופל.

איתן ברושי: אדוני היושב ראש, למה זה בכלל בתחום רשות המסים?

איתן ברושי: זו לא שאלה מקצועית, זו לא שאלה כספית, יש פה שאלה ערכית ושאלה בריאותית.

משה גפני: אז למי ניתן את זה?

משה גפני: למי ניתן את זה?

משה גפני: למי לתת?

איתן ברושי: קודם כל להוציא את זה מהידיים שלהם.

איתן ברושי: למשל לך.

משה גפני: מה לי?

משה גפני: אני לא רשות מבצעת.

איתן ברושי: אבל מה אתה רוצה מהם?

איתן ברושי: איך אמרת: הם מומחים בלא לבצע החלטות.

איתן ברושי: מה זה עניינם?

איתן ברושי: הם גורם מקצועי, מה הם קובעים מדיניות של בריאות הציבור?

משה גפני: אני אגיד לך מה זה עניינם.

משה גפני: מה שנאמר פה גם בדיון הזה אבל גם בדיונים קודמים, נאמר שצריך לגבות מס על סיגריות או על טבק כדי להקטין את הצריכה.

איתן ברושי: כדי להקטין את הצריכה, לא בשביל להגדיל את ההכנסות.

משה גפני: מי גובה מס?

משה גפני: אני לא יכול לגבות מס, אני רשות מחוקקת.

משה גפני: מי שצריך לבצע את הגבייה הזאת זו רשות המסים, זה התפקיד שלה.

משה גפני: אם לא, צריך לסגור את הרשות.

יהודה גליק: אגב, עמדת משרד הבריאות היא גם כזאת.

משה גפני: נכון.

יהודה גליק: יש פה רק אדם אחד, שר האוצר, שמחליט שלא.

מיקי רוזנטל: הם מיישמים מדיניות.

מיקי רוזנטל: הם גם ממליצים.

איתן ברושי: פה זה מרכיב של בריאות הציבור ולא מרכיב של קביעת החלטות.

משה גפני: לא חשוב, בואו רגע נתקדם עם העניין הזה.

משה גפני: אתה מודע לעניין הזה, שמה שעלה כאן בישיבה קודמת שקיימנו, שהמציאות היא, שמגיע מיהודה ושומרון טבק, לא חשוב איך קוראים לזה, וזה מגיע בכמויות מאוד גדולות, מסוכנות הרבה יותר מהרגיל.

משה גפני: אתם מודעים לזה?

<קובי בוזו: כן, על זה עדיין לא דיברתי.

<קובי בוזו: לגבי הטבק לנרגילה, המס עלה באופן משמעותי ובישיבה שהתקיימה כאן כמעט לפני שנתיים, הייתי כאן, ביקשתם מאתנו נתונים, אמרתי שיש ירידה מאוד דרסטית בייבוא של נרגילה לישראל.

<קובי בוזו: זה יכול להיות אחד מהשניים.

<קובי בוזו: או בגלל המס, ככל שהוא עלה אז הייתה ירידה בצריכה או שיש תופעה של הברחות.

<קובי בוזו: אנחנו ראינו התמתנות בירידה, כלומר, חזרה בעלייה בייבוא, דרך הנמלים ודרך המעברים.

משה גפני: למה הייתה עלייה?

<קובי בוזו: כי לאט לאט אנחנו מפעילים אמצעי אכיפה.

<קובי בוזו: דיברו כאן על אכיפה ועל מניעת הברחות.

משה גפני: וזה נעשה?

<קובי בוזו: כן.

<קובי בוזו: אני יכול להגיד שבשנת 2017, נתונים שקיבלתי ממנהל המכס: היו תפיסות של כ-100 מיליון שקל מס.

<קובי בוזו: בנוסף, הטלנו קנסות מנהליים מאוד גבוהים על קיוסקים ופיצוציות - - -

משה גפני: ואז ראית שייבוא הטבק עולה.

<קובי בוזו: ראינו שהטבק מתחיל לעלות.

<קובי בוזו: דווקא בנושא של הנרגילה, הפתרון הוא לא להוריד את המס על מוצר שההשלכות הבריאותיות זהות לפחות כמו טבק אחר.

<קובי בוזו: אנחנו נמשיך לעשות מאמצים - - -

משה גפני: אם אני מסכם את הדברים שלך אתה אומר, שבכל מה שעלה פה אתם מטפלים.

משה גפני: זאת אומרת, אתם גם מעלים את המס על הטבק - - -

<קובי בוזו: לא.

יהודה גליק: לא.

יהודה גליק: מי שקובע זה שר האוצר.

יהודה גליק: הם עמדתם המקצועית היא להעלות.

מיקי רוזנטל: יש את נושא הנרגילות ויש את הנושא של הטבק לגלגול.

מיקי רוזנטל: העמדה המקצועית של רשות המסים היא, שצריך להשוות את זה למס על סיגריות.

מיקי רוזנטל: העניין הוא, ששר האוצר מסרב ואומר שזה יגרום לעליית יוקר המחייה.

מיקי רוזנטל: אבל העמדה המקצועית של רשות המסים שכן צריך להעלות.

<שירה כסלו: שמי שירה כסלו, מנכ"לית המיזם למיגור העישון.

<שירה כסלו: אני בדיוק רוצה לחדד את הנקודה הזאת.

<שירה כסלו: לא ברור מה הצעדים הבאים במיסוי של הטבק לגלגול.

<שירה כסלו: דיבר נציג רשות המסים ואמר, מ-2013, אחרי החלטת הממשלה, אין שום בעיה, 800 יעבור ל-1,000 אבל בינתיים לא שמענו קדימה מה הולך להיות.

משה גפני: הוא לא אמר 800 יעלה ל-1,000.

<שירה כסלו: כן.

<שירה כסלו: ההצעה הייתה 800 וימשיך הלאה, אבל לא היה שום המשך, אז מה הצעדים שמתקדמים אתם?

יהודה גליק: לא מיישמים את החלטת הממשלה.

<עמוס האוזנר: לא רק את החלטת הממשלה, גם את מה שכתב סגן שר האוצר לא מיישמים.

יהודה גליק: סגן שר האוצר הביא את עמדת רשות המיסים שהיא בעד.

משה גפני: העלאה הזאת שעליה דיברתם, שאתם ממליצים עליה, דיברתם עם שר האוצר?

משה גפני: זה התקדם לאיזשהו דיון?

משה גפני: הרי היו החלטות אצלכם, העניין הזה התקדם או שלא?

<קובי בוזו: כרגע אין צו כזה.

משה גפני: אין צו אני יודע, אבל זה הולך לכיוון הזה?

משה גפני: אתם מדברים אתו?

משה גפני: המגמה שלכם היא מגמה חיובית.

משה גפני: האם יש דיאלוג על זה?

<קובי בוזו: דיאלוג יש.

משה גפני: והוא לא רוצה לחתום על צו?

<קובי בוזו: ככל שידוע לי, כרגע אין חתימה על צו.

יהודה גליק: אל תכניס אותו לסיבוך פוליטי.

יהודה גליק: הוא אמר לך דברים ברורים, הוא אמר עמדתו כזאת ואין צו, עכשיו תעשה אחד ועוד אחד.

יהודה גליק: הרב גפני, נדמה לי שאתה מצליח לחבר.

<שירה כסלו: אז מה הפעימה השנייה?

משה גפני: תיכף נדבר על פעימה.

משה גפני: אנחנו נמצאים בבניין שהפעימות פה יש להן התנגדות.

משה גפני: אני מבקש גם מבחינת ההחלטה הזאת של ההברחות, להגביר את האכיפה בעניין של ההברחות.

משה גפני: ההברחות זה לכל הדעות דבר חמור.

משה גפני: ההברחות יוצרות מצב שהוא בעצם גם אם תעלה מסים, ההברחות יגברו אז אנשים יעשנו יותר ויעשנו טבק פחות בריאותי וכל מה שעלה פה על ידי חבר הכנסת אכרם חסון.

משה גפני: דבר שני, צריך להעלות את המסים, ליישם את החלטת הממשלה.

משה גפני: אם לא יעלו את המסים המציאות תהיה כזאת, שאנשים יעשנו יותר, אנשים ימותו יותר או יהיו חולים יותר.

משה גפני: אני מבקש, אנחנו נניח את ההחלטות האלה על שולחן הכנסת.

משה גפני: זה דיון מהיר?

יהודה גליק: לא, זה לא דיון מהיר, דיון רגיל.

משה גפני: אני אדבר עם שר האוצר.

משה גפני: אני לא חושב שזה דבר שמעלה את יוקר המחיה, להפך, זה מעודד את המחיה.

יהודה גליק: הרב גפני, אני אקצר לך.

יהודה גליק: אני דיברתי עם שר האוצר באריכות רבה והוא אמר לי, עד שבג"ץ לא יכריח אותי, אני לא אעשה את זה.

יהודה גליק: הוא אמר לי, אני לא אעלה מסים, התחייבתי לא להעלות מסים.

יהודה גליק: אמרתי לו, זו לא העלאת מסים.

יהודה גליק: הוא אמר לי, על גופתי, אם בג"ץ לא יכריח אותי, אני לא אעלה מסים.

יהודה גליק: כך הוא אמר לי.

יהודה גליק: ישבו שם עוד ארבעה אנשים בחדר ולכן לא אכפת לי להגיד לך את זה.

יהודה גליק: ישבתי אתו על הנושא הזה וזאת הייתה תשובתו: לא מעניין אותי העמדות המקצועיות לא של משרד הבריאות, לא של הבריאות העולמית, לא של הרשות המסים, אני התחייבתי לא להעלות מסים, אני לא אעלה מסים.

יהודה גליק: אבל דבר אתו, אדרבא, אם תצליח לשכנע אותו, כל הכבוד.

משה גפני: הרי הוא צריך לחתום על הצו.

משה גפני: עם כל הכבוד, אנחנו יכולים לקבל החלטה מכאן ועד הודעה חדשה, אם הוא צריך לחתום על הצו, אם הוא לא יסכים, הוא לא יחתום.

משה גפני: אני עומד לדבר אתו.

משה גפני: יכול להיות שמאז שישבת אתו השתנו דברים.

משה גפני: אני אגיד לו גם שזו העמדה של כולם, אני גם אגיד לו, שגם מבחינה ציבורית הנושא הזה הוא נושא שגורם לנזק, זאת עמדת רשות המסים.

משה גפני: זה מה שאני יכול לעשות.

משה גפני: יכול להיות שמתוקף התפקיד שלי יש לי יותר אפשרויות.

יהודה גליק: ברכת הדרך שלוחה לך הרב גפני.

משה גפני: תודה רבה, הישיבה נעולה.